དེ་རིང་འདིར་ང་ཚོས་མཛད་སྒོ་བྱས་ཏེ་བཀྲ་ཤིས་པའི་དུས་ཤིག་འཁེལ་གྱི་ཡོད།ཡིན་ནའང་།ཕྱོགས་གཅིག་ནས་བསམ་བློ་བཏང་ན་ང་ཚོར་མི་རྟག་པ་སྟོན་མཁན་ཞིག་རེད་འདུགའདུས་བྱས་ཐམས་ཅད་མི་རྟག་པ།ཞེས་གསུངས་པ་བཞིན།ངོས་རང་ཐེ་བའི་འདིར་ཡོད་པའི་མི་མང་པོ་ཞིག་ལོ་ནས་ལོ་རེར་རྒས་བཞིན་པ་དང་མང་པོ་ཞིག་དྲན་པའི་ཡུལ་ལ་མ་གཏོགས་མེད་པ་རེད།སྤོ་ལགས་འདི་མགོ་ནི་མགོ་དམར་དང་རྒྱབ་ལོགས་སུ་སྐྲ་ཅུང་ཙམ་ཡོད་པ།ཏོག་ཙམ་ཡོད་པ་དེའང་ཙི་ཙིའི་རྔ་མ་ལྟ་བུ་ཆགས་ནས་འདུགབཞད་མོ།དང་པོ་འདིར་ཡོང་དུས་འདི་ལྟ་བུ་ཡོད་པ་མ་རེད།གང་ལྟར་འདི་ནི་མི་རྟག་པའི་རང་བཞིན་རེད།ཡིན་ནའང་།མི་རྟག་པར་རིམ་པ་མི་འདྲ་བ་ཡོང་གི་རེད།མི་སྒེར་སོ་སོར་བསམ་པ་ཡིན་ན་ཉིན་རེར་ཟླ་རེར་ལོ་རེར་རྒས་བཞིན་ཡོད་པ་རེད།མི་རིགས་ཤིག་གི་སྐད་ཆ་བཤད་པའི་སྐབས་སུ་ལོ་བརྒྱ་ཕྲག་མང་པོར་སྡོད་པ་ཞིག་རེད།རིག་གཞུང་གཅེས་སྐྱོང་བྱེད་རྒྱུ་དེ་ནི་བོད་མི་རིགས་ཀྱི་རིག་གཞུང་ཞིག་ཡིན་པ་དང་།བོད་མི་རིགས་ཀྱི་རིག་གཞུང་དེ་ལོ་སྟོང་ཕྲག་ལྷག་དང་གཅིག་བྱས་ན་ལོ་ཉིས་སྟོང་ལྷག་གི་རིང་ཡོང་བ་རེད།ཐོག་མ་ནང་ཆོས་མ་དར་གོང་གི་རིག་གནས་ཤིག་ང་ཚོར་ཡོད་པ་རེད།ཞང་ཞུང་བོན་གྱི་རིག་གཞུང་ཀྱང་ཡོད་པ་རེད།དེ་དུས་ནས་གསོ་བ་རིག་པ་ཞིག་ཕལ་ཆེར་ཡོད་འདུགདེས་མཚོན་པའི་ང་ཚོའི་བོད་ཀྱི་རིག་གཞུང་དེ་ལོ་སྟོང་ཕྲག་ཕྱིན་པའི་རིག་གཞུང་ཞིག་ཏན་ཏན་ཆགས་ཡོད་པ་རེད།མི་རབས་མང་པོ་ཞིག་གིས་རིག་གནས་གསར་པ་གསར་པ་ཡར་རྒྱས་བཏང་།ལྷག་པར་དུ་རྒྱ་གར་ནས་ཐད་གར་མཁན་ཆེན་ཞི་བ་འཚོ་གདན་ཞུ་གནང་ནས་སངས་རྒྱས་པའི་ཆོས་གདན་དྲངས་པ་དང་།སངས་རྒྱས་པའི་ཆོས་ཟེར་བ་དེ་སྨོན་ལམ་བརྒྱབ་བསྡད་པ་གཅིག་པུའི་སྐད་ཆ་མ་ཡིན་པར་ལྟ་གྲུབ་དང་འབྲེལ་བ་ཞིག་ཆགས་ཡོད།དེར་བརྟེན་མཁན་ཆེན་ཞི་བ་འཚོ་ཁོང་ནི་དབུ་མའི་གྲུབ་མཐའ་སྨྲ་བ་དང་།ཁོང་ཇི་ལྟ་བུ་ཞིག་ཡིན་པ་ནི་དབུ་མ་དང་ཚད་ཆེན་ལ་བལྟས་པ་ཡིན་ན་ཤེས་ཀྱི་རེད།ཁོང་གིས་དངོས་སུ་ཞལ་ཆེམས་གནང་སྟེ་མ་འོངས་པར་དཀའ་ངལ་འཕྲད་ན་ངའི་དགེ་ཕྲུག་ཡག་པོ་ཞིག་ལ་ཀ་མ་ལ་ཤཱི་ལ་ཡོད་ཅེས་གསུངས་ནས་ཀ་མ་ལ་ཤི་ལ་བོད་ལ་ཕེབས་པ་རེད།ཁོང་ལ་དབུ་མ་སྣང་བ་ཡོད་པ་དང་།དེ་ནི་ད་ལྟ་ཡིན་ནའང་གཞུང་ཧ་ཅང་གལ་ཆེན་པོ་ཞིག་ཆགས་ཡོད།དེ་བཞིན་ཚད་ཆེན་གྱི་འགྲེལ་བ་བསྟན་འགྱུར་ནང་ལ་པོ་ཏི་ཆུང་བ་གཉིས་འདུགབོད་རང་གི་ས་གནས་ས་ཐོག་ལ་ཕེབས་ནས་སྒོམ་རིམ་མཛད།མཁས་པ་ཇི་འདྲ་ཡོད་མེད་དང་འདུལ་བ་འཛིན་པ་དང་མཁས་གྲུབ་གཉིས་ལྡན་ཇི་ལྟ་བུ་ཡིན་མིན་དེ་དག་ལས་ཤེས་ཐུབ།